Na temelju Odluke Općinskog vijeća Općine Sveti Križ Začretje o raspisivanju javnog natječaja za prodaju poslovnih udjela u društvu Zagorski Metalac d.o.o., Klasa: 400-01/19-01/022, Urbroj: 2197/04-01-19-4 od 19.11.2019. godine, načelnik Općine Sveti Križ Začretje objavljuje

**JAVNI NATJEČAJ**

**Za prikupljanje ponuda za kupnju poslovnog udjela koji predstavlja 19,002% temeljnog kapitala društva Zagorski Metalac d.o.o.**

**(„Natječaj“)**

**I. PREDMET NATJEČAJA**

Predmet ovog Natječaja je prikupljanje ponuda za kupnju poslovnog udjela koji Općina Sveti Križ Začretje, Trg hrvatske kraljice Jelene 1, 49223 Sveti Križ Začretje, OIB: 18648820219 („**Općina**“) drži u društvu Zagorski Metalac d.o.o., Celine 2, 49210 Zabok („**Društvo**“), i to jednog poslovnog udjela u nominalnom iznosu 3.288.900,00 kn, što predstavlja 19,002% temeljnog kapitala i glasačkih prava u Društvu („**Poslovni udjel**“) s ciljem sklapanja Ugovora o kupoprodaji i prijenosu Poslovnog udjela („**Ugovor**“) s odabranim ponuditeljem.

**II. POČETNA CIJENA**

Početna prodajna cijena Poslovnog udjela iznosi 10.000.000,00 kuna. Ponuđena cijena mora biti jednaka ili veća od početne cijene.

**III. PONUDA**

Ponudu za kupnju Poslovnog udjela može podnijeti bilo koja zainteresirana fizička ili pravna osoba. Ponuda mora sadržavati najmanje:

1. ime i prezime, adresu te OIB ponuditelja (ako je fizička osoba) odnosno naziv, sjedište i OIB ponuditelja (ako je pravna osoba), broj telefona, e-mail adresu,
2. presliku važeće osobne iskaznice ponuditelja (za ponuditelja fizičku osobu), odnosno izvadak iz sudskog registra ili drugog odgovarajućeg registra, ne stariji od 30 dana od objave ovog Natječaja (za ponuditelja pravnu osobu),
3. izjavu ponuditelja kojom se obvezuje da će u slučaju da njegova ponuda bude prihvaćena sklopiti Ugovor u skladu s uvjetima Natječaja, da u cijelosti prihvaća uvjete Natječaja te da njegova ponuda ostaje na snazi 150 dana računajući od dana javnog otvaranja ponuda,
4. dokaz o uplati jamstva za ozbiljnost ponude i broj računa na koji se vrši povrat jamstva,
5. ponuđeni iznos kupoprodajne cijene (brojkom i slovima) u kunama i krajnji rok plaćanja (30 dana od sklapanja Ugovora).

Rok valjanosti ponude je 150 dana računajući od dana javnog otvaranja ponuda.

**IV. JAMSTVO**

Zainteresirani ponuditelji dužni su uplatiti jamstvo za ozbiljnost ponude u iznosu od 500.000,00 kuna na žiro račun Općine IBAN: HR0423600001843000007 otvoren kod Zagrebačke banke, model HR 68, poziv na broj primatelja 7706-OIB s naznakom „jamstvo za ozbiljnost ponude za kupnju poslovnog udjela“.

Jamstvo za ozbiljnost ponude vraća se ponuditeljima čije ponude nisu odabrane u roku od 30 dana od dana donošenja odluke o odabiru ili odluke o poništenju Natječaja, u nominalnom iznosu bez obračuna kamata, a ponuditelju koji bude odabran jamstvo se uračunava u cijenu.

Ponuditelj gubi pravo na povrat jamstva za ozbiljnost ponude ako:

1. povuče ili izmijeni svoju ponudu nakon što je odlukom o odabiru odabran kao ponuditelj s kojim će se sklopiti Ugovor,
2. odbije potpisati Ugovor u roku iz članka VIII. ovog Natječaja ili ne pribavi potrebnu dokumentaciju za potpisivanje Ugovora u zakonom propisanom obliku,
3. ne plati cijelu kupoprodajnu cijenu u roku iz članka V. ovog Natječaja.

**V. PLAĆANJE CIJENE**

Odabrani ponuditelj dužan je platiti kupoprodajnu cijenu za Poslovni udjel jednokratno, u roku od 30 dana od sklapanja Ugovora. Prijenos Poslovnog udjela na odabranog ponuditelja izvršit će se po uplati cijele kupoprodajne cijene, kada će se izdati isprava podobna za upis odabranog ponuditelja kao člana Društva u sudski registar (*clausula intabulandi*).

Troškove u svezi prijenosa Poslovnog udjela snosi odabrani ponuditelj.

**VI. ROK ZA DOSTAVU PONUDA**

Rok za dostavu ponuda je 06.12.2019. godine do 12 sati.

Ponude se podnose u pisanom obliku u zatvorenim omotnicama, preporučenom poštom ili osobno, na adresu Općina Sveti Križ Začretje, Trg hrvatske kraljice Jelene 1, 49223 Sveti Križ Začretje, s naznakom „ponuda za kupnju poslovnog udjela – ne otvarati“.

**VII. JAVNO OTVARANJE PONUDA**

Javno otvaranje prispjelih ponuda obavit će se dana 06.12.2019. godine u 12 sati u sjedištu Općine, a provest će ga povjerenstvo imenovano od strane Općinskog načelnika („**Povjerenstvo**“).

Ponuditelji imaju pravo prisustvovati otvaranju ponuda osobno ili putem opunomoćenika u kojem slučaju su dužni Povjerenstvu predati valjanu punomoć.

Ponuda se neće razmatrati ako je:

* primljena nakon isteka roka za dostavu ponuda iz ovog Natječaja,
* ponuđena cijena niža je od početne prodajne cijene iz članka II. ovog Natječaja,
* ponuđen je dulji rok plaćanja od utvrđenog u članku V. ovog Natječaja,
* ne udovoljava zahtjevima iz ovog Natječaja u pogledu tražene dokumentacije.

**VIII. POSTUPAK ODABIRA**

Najpovoljnijom ponudom će se smatrati ona u kojoj je ponuđena najviša cijena, uz uvjet da ispunjava i sve druge uvjete iz Natječaja. Ukoliko dvije ili više valjanih ponuda imaju istu ponuđenu najvišu cijenu, najpovoljnijom će se smatrati ona ponuda koja je prva zaprimljena. Javni natječaj smatra se pravovaljanim i ako pravovremeno pristigne samo jedna ponuda koja ispunjava sve uvjete Natječaja i sadrži najmanje početnu cijenu Poslovnog udjela.

Povjerenstvo ocjenjuje valjanost ponuda i priložene dokumentacije. Na temelju prijedloga Povjerenstva, Općinski načelnik utvrđuje prijedlog odluke o odabiru najpovoljnije ponude i prodaji Poslovnog udjela te odluku upućuje Općinskom vijeću na donošenje. Općinsko vijeće će donijeti odluku u roku od 120 dana od dana javnog otvaranja ponuda.

O javnom otvaranju ponuda sastavit će se zapisnik u kojem će se izvršiti rangiranje prihvatljivih ponuda te će se konstatirati koje se ponude nisu razmatrale i iz kojeg razloga.

Obzirom da Društveni ugovor daje postojećim članovima Društva pravo prvokupa Poslovnog udjela, odnosno zahtijeva prethodnu suglasnost skupštine Društva za prijenos Poslovnog udjela na osobu koja nije član Društva, postupak odabira provest će se na sljedeći način:

a) Utvrdi li se da je najpovoljniju ponudu podnio postojeći član Društva donijet će se odluka o prodaji Poslovnog udjela najpovoljnijem ponuditelju te će se u roku od 15 dana od njezinog donošenja s članom Društva sklopiti Ugovor;

b) Utvrdi li se da je najpovoljniju ponudu podnio ponuditelj koji nije član Društva, Poslovni udjel će se pod istim uvjetima koje nudi najpovoljniji ponuditelj ponuditi na prodaju postojećim članovima Društva koji imaju pravo prvokupa da se u roku od 45 dana u pisanom obliku izjasne žele li preuzeti dio Poslovnog udjela u razmjeru s nominalnim iznosima svog poslovnog udjela u Društvu. Odluče li postojeći članovi Društva koristiti svoje pravo prvokupa, Općina će donijeti odluku o podjeli i prodaji Poslovnog udjela postojećim članovima Društva razmjerno nominalnim iznosima njihovih poslovnih udjela u Društvu, odnosno odluku o prodaji Poslovnog udjela samo jednom od preostalih članova Društva, ako se drugi preostali član Društva ne želi služiti svojim pravom prvokupa te će se u daljnjem roku od 15 dana sklopiti Ugovor.

Ukoliko postojeći članovi Društva ne iskoriste svoje pravo prvokupa, skupština Društva odlučit će o davanju suglasnosti za prijenos Poslovnog udjela na najpovoljnijeg ponuditelja, pri čemu skupština Društva može uskratiti suglasnost iz razloga propisanih Društvenim ugovorom. Dade li skupština Društva suglasnost za prijenos Poslovnog udjela na najpovoljnijeg ponuditelja, donijet će se odluka o prodaji Poslovnog udjela najpovoljnijem ponuditelju te će se u roku od 15 dana od njezinog donošenja sklopiti Ugovor.

Općina će obavijestiti ponuditelje o svojoj odluci iz točaka a) i b) ovog članka u roku od osam dana od donošenja odluke, objavom na web stranici [www.sveti-kriz-zacretje.hr](http://www.sveti-kriz-zacretje.hr) i slanjem preporučene pošiljke ponuditeljima. Odabrani ponuditelj dužan je bez odgode pristupiti sklapanju ugovora o prodaji i prijenosu Poslovnog udjela.

**IX. PONIŠTENJE NATJEČAJA**

Općina će donijeti odluku o poništenju Natječaja u slučaju ako se ne izvrši izbor najpovoljnijeg ponuditelja niti donese odluka o prodaji Poslovnog udjela članu Društva.

Općina može donijeti odluku o poništenju Natječaja u svako doba, u kojem slučaju je dužna obrazložiti razloge poništenja. Iznimno, nakon provedenog postupka otvaranja ponuda, a prije donošenja odluke o odabiru najpovoljnijeg ponuditelja ili odluke o prodaji Poslovnog udjela članu Društva, Općina može odustati od prodaje i poništiti javni natječaj. Općina u tom slučaju, kao i u slučaju eventualnog izostanka suglasnosti skupštine Društva za prijenos Poslovnog udjela, neće snositi nikakvu odgovornost prema ponuditeljima, kao ni troškove sudjelovanja ponuditelja na Natječaju.

Odluka o poništenju Natječaja objavljuje se na isti način kao i Natječaj.

**X. DODATNE INFORMACIJE**

Sve informacije o ovom Natječaju mogu se dobiti u Općini Sveti Križ Začretje, Trg hrvatske kraljice Jelene 1, 49223 Sveti Križ Začretje. Osoba za kontakt: Maja Jerneić Piljek, telefon: 049 227-764, email: opcina@sveti-kriz-zacretje.hr.

**XI. OSOBNI PODACI**

U odnosu na osobne podatke ponuditelja koje primi u svezi ovog Natječaja, Općina djeluje kao voditelj obrade. Pravna osnova za obradu je legitimni interes Općine, a podaci će se obrađivati u svrhu provođenja pregleda i odabira ponuda te sklapanja i izvršavanja ugovora o prodaji i prijenosu Poslovnog udjela s ponuditeljem. Osobni podaci će se čuvati 6 mjeseci od donošenja odluke o odabiru (osim ako zaštita pravnih interesa Općine zahtijeva dulji rok čuvanja), a osobni podaci odabranog ponuditelja će se čuvati trajno. U opsegu u kojem će to biti potrebno, osobni podaci mogu se dostavljati pravnim i drugim savjetnicima koji podupiru Općinu u provedbi predmeta ovog Natječaja. Nedavanje podataka koji su zahtijevani ovim Natječajem rezultirat će odbacivanjem ponude kao neprihvatljive. Ponuditelj ima pravo tražiti pristup osobnim podacima, ispravak ili brisanje osobnih podataka, ograničavanje obrade, ulaganje prigovora te pravo na podnošenje prigovora Agenciji za zaštitu osobnih podataka, Martićeva ulica 14, 10000 Zagreb. U slučaju bilo kakvih pitanja, možete se obratiti kontakt osobi iz članka X. ovog Natječaja.

**XII. OBJAVA NATJEČAJA**

Natječaj se objavljuje na web stranici [www.sveti-kriz-zacretje.hr](http://www.sveti-kriz-zacretje.hr) te u tjednom listu „Zagorski list“.